Jeg kan straks berolige dig med, at det er ret almindeligt, at man med alderen oplever sorte pletter for øjet. Det kan dog være virkeligt irriterende, og hos nogle få er det de første symptomer på en begyndende nethindeløsning. Dukker der pludseligt flere pletter op, og oplever du samtidig lysglimt og synsnedsættelse, bør du derfor se en øjenlæge allerede samme dag. Din praktiserende læge kan som regel hjælpe dig med at få en hurtig tid, og har lægen ikke åbent, må du henvende dig til lægevagten. Oftest er sorte pletter for øjnene dog som nævnt helt ufarlige – heldigvis. De opstår, fordi øjets glaslegeme falder lidt sammen med alderen. Glaslegemet er en slags klar gelé, der fylder øjets indre bag øjets linse og foran nethinden. Det ligger bag hornhinden og linsen, men foran nethinden, hvor nervecellerne befinder sig. Glaslegemet sender et signal tværs gennem øjet til nethinden, der danner de billeder, hjernen ser. Efterhånden som vi ældes, ændres konsistensen af geléen i glaslegemet, og der opstår uklarheder og vandlommer i det engang helt gennemsigtige glaslegeme. Nethinden kan ikke skelne mellem, hvad der er foran øjet, og hvad der er inde i øjet. Hvis uklarhederne befinder sig midt i synsfeltet, vil vi opfatte dem som for eksempel små fluer i synsfeltet. Uklarhederne kan altså være meget generende, men tilstanden er hverken farlig eller synstruende.